Komission asetus (EY) N:o 1298/2002,
annettu 17 päivänä heinäkuuta 2002,
neuvoston asetuksen (EY) N:o 3072/95 soveltamista koskevista yksityiskohtaisista säännöistä riisialan tuontitullien osalta annetun asetuksen (EY) N:o 1503/96 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/95(1), sellaisena kuin se on viimeksi muutettuna komission asetuksella (EY) N:o 411/2002(2), ja erityisesti sen 11 artiklan 4 kohdan,
sekä katsoo seuraavaa:
(1) Komission asetuksen (EY) N:o 1503/96(3), sellaisena kuin se on viimeksi muutettuna asetuksella (EY) N:o 2831/98(4), 4 a artiklan 3 kohdan nojalla basmatiriisin tuontitodistushakemusten mukana on seurattava aitoustodistus. Komission tunnustamat toimivaltaiset laitokset myöntävät tällaisia todistuksia. Asetuksen (EY) N:o 1503/96 liitteessä III on luettelo komission tunnustamista toimivaltaisista laitoksista. Pakistanin viranomaiset ovat ilmoittaneet komissiolle, että pakistanilaiselle basmatiriisille aitoustodistuksia myöntävä toimivaltainen laitos muuttuu 1 päivästä elokuuta 2002 alkaen. Asetuksen (EY) N:o 1503/96 liite III olisi sen vuoksi muutettava vastaavasti.
(2) Jotta pakistanilaista basmatiriisiä voitaisiin tuoda uuden toimivaltaisen pakistanilaisen laitoksen 1 päivästä elokuuta 2002 alkaen myöntämien aitoustodistusten nojalla, tätä asetusta on sovellettava kyseisestä päivämäärästä alkaen.
(3) Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 1503/96 liitteen III luetelmakohta "- Rice Export Corporation of Pakistan Ltd, Karachi" seuraavasti: "- Trading Corporation of Pakistan (Pvt) Ltd".
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä elokuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä heinäkuuta 2002.